Apple Watch Series 10 er på vej

Apples smartwatch fylder ti år i år. I de ti år har der været en langsom udvikling, og ser man på år-til-år udviklingen har det måske ikke set revolutionerende ud – men sammenligner man det første ur med det Apple netop har lanceret i deres hovedkvarter Apple Park, ja så er udviklingen faktisk ganske ekstrem. Og det californiske firma har da også givet den lidt ekstra gas på det, de kalder Apple Watch Series 10.

Samme form, større skærm

Ligesom de forrige ni generationer af Apple Watch holder den nye generation “formen” – altså den afrundede firkant der næsten er blevet ikonisk nu. Men skærmen er blevet ganske betragteligt meget større, og har nu nået hele . I praksis gør det måske ikke den store forskel, men i dag til dag brug er en større skærm en fordel for de fleste. Skærmen er op til 30% større end forrige generation – og endda en smule større end Apple Watch Ultra. Skærmen er vidvinkel OLED – hvilket ifølge Apple betyder, at du vil kunne se skærmen bedre fra forskellige vinkler, med helt op til 40% mere lysstyrke.

Apple Watch Series 10 er det tyndeste ur fra Apple – det er ca. 10% tyndere end forrige generation. Det er blandt andet fordi højttaleren er nu 30% mindre, men det er faktisk blevet muligt at afspille musik direkte på urets højttaler.

Opladningen er også blevet hurtigere – du kan nu oplade det til 80% på 30 minutter.

Opdager søvnapnø

80% af alle med søvnapnø er ikke diagnosticeret. Det kan Apple Watch nu hjælpe med – du får besked af uret hvis det opdager at du trækker vejret uregelmæssigt i løbet af natten.

Der er også nye apps til folk der snorkler og sejler i kajak, så du kan finde ruter og holde kursen. I det hele taget er der en del software opdateringer, men de fleste kommer også på WatchOS 11 på ældre ure.

Hurtigere processor

Som det er sket en del gange undervejs siden det første ur kom i 2015, har Apple Watch også denne gang fået en ny processor, S10 – en alt-i-en chip. Den nye chip giver blandt andet mulighed for at køre oversættelse direkte på dit ur.

Det nye ur kommer i 3 farver – og i aluminum som normalt, men også i en titanium udgave. De tre farver er guld (rosegold på aluminium udgaven), sølv og jet black. Titanium udgaven er i øvrigt ifølge Apple 100% CO2 neutralt.

https://www.youtube.com/watch?v=e6T34u51MaA

Priser og lancering

Apple Watch Series 10 lander i butikkerne den 20. september og kan allerede forudbestilles nu. Priserne lyder følgende.

Aluminium (sølv, rosaguld, pianosort):

42mm WiFi: fra 3.599 kroner

42mm LTE: fra 4.499 kroner

46mm WiFi: fra 3.899 kroner

46mm LTE: fra 4.799 kroner

Titanium (naturlig, guld, skifer):

42mm: fra 6.299 kroner

46mm: fra 6.749 kroner

Apple Watch Series 10 er på vej